<classify> MAENDELEO ya nchi yanatokana na elimu bora waliyonayo wananchi wake. Hakuna sekta yoyote ya maendeleo inayoweza kufanikiwa katika juhudi za kuleta maendeleo bila aidha ya watendaji wake kuwa na elimu bora na walengwa wa maendeleo hayo kuwa na elimu pia Jamii nyingi za kiafrika zimechelewa kupata maendeleo hata baada ya kujipatia uhuru wao kutoka kwa wakoni kutokana na sababu ya kutokuwa na elimu bora. Ikumbukwe kuwa elimu wakati wa ukoloni ilitolewa kwa ubaguzi mkubwa na kwa sababu maalumu ya kuwanufaisha wakoloni kwa wakati huo.Baada ya nchi za kiafrika kujipatia uhuru wao, bado suala la utoaji na upatikanaji wa elimu kwa wananchi hasa wale wa kipato cha chini limeendelea kuwa ni changamoto kadhaa.Kuna baadhi ya jamii katika nchi za Afrika hazipati elimu kutokana na sababu mbalimbali moja ya sababu kubwa ikielezwa kuwa ni umasikini unaozikabili jamii hizo. Aidha kuna jamii za wafugaji na wawindaji katika maeneo mbalimbali bado hazina mwamko wa kupata elimu, kutokana na mazingira yao lakini pia sababu ya msingi ni hali duni ya kipato katika jamii hizo.Umasikini wa kipato umekuwa ni kikwazo kikubwa sana kwa jamii kujiletea maendeleo, hata baada ya kila nchi kupata uhuru na kujitawala. Nchi ambazo zimefanikiwa kupiga hatua kubwa ya maendeleo ni zile ambazo ziliwekeza na zinaendelea kuwekeza katika elimu kwa wananchi wao. Jamii ikipata elimu na hasa elimu bora ni rahisi sana kupambana na kutokomeza umasikini.Pamoja na ukweli huu, bado mazingira rafiki ya upatikanaji wa elimu hiyo yanapaswa kupewa kipaumbele kikubwa sana hii ikiwa ni pamoja unafuu wa gharama katika kusomesha jamii hizo.Ni ukweli usiopingika kuwa nchi yetu imepiga na inaendelea kupiga hatua kubwa sana katika utoaji na upatikanaji wa elimu bora kwa wananchi wake tangu Serikali ya awamu ya kwanza chini ya uongozi wa Hayati baba wa Taifa mwalimu Julius Kambarage Nyerere hadi sasa katika awamu ya tano chini ya Rais Dk John Magufuli.Kuna hatua nne katika harakati za kujiletea maendeleo. Iwe ni maendeleo ya nchi, taasisi au maendeleo ya mtu mmoja mmoja. Hatua ya kwanza ni mpango au malengo ambayo nchi hujiwekea katika kutimiza ndoto za kujiletea maendeleo.Hii ni hatua muhimu sana. yanaweza kuwa ni malengo ya muda mfupi au ya muda mrefu. Njia au mikakati ya utekelezaji wa mipango ni hatua ya pili ambayo hupaswa kuangaliwa na kuandaliwa kwa umakini mkubwa sana. Mara nyingi mipango hushindwa kutekelezwa kwa wakati kutokana na kutokuwa na mikakati madhubuti katika utekelezaji wa mipango hiyo. Hatua ya tatu na muhimu sana ni usimamizi wa utekelezaji wa malengo hayo.Kuwa na mipango na njia za utekelezaji bila kuwa na usimamizi mzuri na makini wa utkelezaji husababisha malengo kutofikiwa kwa wakati au kutofikiwa kabisa. Hatua ya nne nay a mwisho ni upimaji wa utkelezaji na usimamizi wa malengo.Hii ni hatua ambayo hutoa na kuonyesha mafanikio na mapungufu katika hatua zote za kufikia malengo yaliyokusudiwa. Sera ya utoaji wa elimu bila malipo kuanzia elimu ya msingi hadi kidato cha nne inatokana na tamko namba 3.1.5 katika sera ya elimu na mafunzo ya mwaka 2014.Na waraka wa elimu Na 5 wa mwaka 2015 unaohusu elimu bila malipo, unampa fursa mwanafunzi kusoma na kupata elimu bila mzazi au mlezi kulipa ada wala michango ya fedha iliyokuwa ikitozwa kabla ya waraka huo. Sera ya elimu bila malipo ilianza kutekelezwa baada ya serikali ya awamu ya tano kuingia madarakani mwishoni mwa mwaka 2015.Katika utekelezaji wa sera hii, Serikali ya awamu tano ilianza na utengenezaji wa madawati kwa nchi nzima, zoezi ambalo lilifanikiwa kwa asilimia kubwa sana, utekelezaji wake ulisimamiwa kwa umakini mkubwa na wakuu wa Wilaya na mikoa. Baada ya zoezi la utengenezaji wa madawati Serikali ilianza ujenzi wa vyumba vya madarasa kwa shule za msingi na sekondari, zoezi ambalo pia limekwenda kwa kasi kubwa sana.Pamoja na kasi kubwa ya Serikali katika uboreshaji wa miundo mbinu kwa shule za msingi na Sekondari ikiwa ni pamoja na kuajiri walimu kadri ya mahitaji. Utekelezaji wa Sera ya Elimu bila malipo umeleta mwamko mkubwa sana kwa wazazi na walezi kuwapeleka watoto wao shule tofauti kabisa na ilivyokuwa hapo miaka ya nyuma.Kuanzia Januari 2016, idadi kubwa sana ya wanafunzi wanaoandikishwa kuanza darasa la kwanza na wanaojiunga na kidato cha kwanza kwa shule za umma imeendelea kuongezeka kwa kasi kubwa sana mwaka hadi mwaka.Kama nilivyoeleza hapo awali maendeleo ya nchi yoyote hayana budi kutokana na elimu waliyonayo watu wake. Na utoaji na upatikanaji wa elimu bora kwa wananchi unahitaji mipango mikakati utekelezaji na usimamizi madhubuti katika kufikia malengo.Ndani ya kipindi cha miaka minne, serkali ya awamu ya tano imefanikiwa utekelezaji wa sera ya elimu bila malipo kwa shule za msingi na sekondari hatua ambayo imesababisha idadi kubwa ya wanafunzi kkuingia darasa la kwanza na kidato cha kwanza na kupelekea upungufu mkubwa wa vyumba vya madarasa katika maeneo mbalimbali hapa nchini.Mafuriko haya ya wanafunzi shuleni katika kila kona ya nchi ni ishara njema kwa watanzania wengi hasa wa kipato cha chini kupata elimu bora ambayo ni Mkombozi katika maendeleo ya familia na taifa kwa ujumla.Pamoja na changamoto hii ya wingi wa wanafunzi shuleni na kupelekea uhaba wa vyumba vya madarasa. Hata hivyo ni bora upate mavuno mengi kuliko kuwa na maghala makubwa na mengi bila kuwa na mazao.Changamoto ya upungufu wa vyumba vya madarasa katika shule za msingi na sekondari ipo ndani ya uwezo wa Serikali kuitatua. waziri Ofisi ya Rais Tamisemi Seleman Jafo amewataka wakuu wa Wilaya na Mikoa kuhakikisha ujenzi wa madarasa unakamilika kwa haraka ili wanafunzi waweze kuendelea na masomo yao. Januari 6, mwaka huu, shule zilifunguliwa na wanafunzi kuanza muhula wa kwanza wa masomo kwa shule za msingi na sekondari kwa nchi nzima.Kumekuwa na changamoto kwa baadhi ya wanafunzi wanaoanza darasa la kwanza na wale wanaojiunga kidato cha kwanza, kusubiri kuanza shule kutokana na upungufu wa vyumba vya madarasa. Upungufu ambao unaelezwa kuwa unatokana na idadi kubwa sana ya wanafunzi wanaoingia darasa la kwanza na kidato cha kwanza sehemu mbalimbali hapa nchini.Akizungumzia changamoto hiyo, ofisa elimu ya msingi wa jiji la mwanza Ephraim Majinge alisema wanategemea kuandikisha wanafunzi 9,733 kwa ajili ya kuingia darasa la kwanza, na tayari wameshaandikisha wanafunzi 2,074. Alisema halmashauri ina jumla ya vyumba vya madarasa 747 kati ya 2,2.95 vinavyo hitajika hivyo kuifanya kuwa na upungufu wa vyumba 1,548.Mwamko huu wa kupeleka watoto shule pia umeonekana kutia fora katika manispaa ya moshi mkoani Kilimanjaro. Ambako hadi shule zinafunguliwa jumla ya wanafunzi 1,686 walikwisha andikishwa kwa kuanza darasa la kwanza, wakati lengo la Manispaa hiyo ni kuandikisha wanafunzi 3,645 wa darasa la kwanza.Shule ya msingi kambarage iliyopo Manispaa ya Morogoro imepokea wanafunzi zaidi ya 179 wakati shule in uwezo wa kuchukua wanafunzi 100, hii kwa mujibu wa mwalimu mkuu wa shule hiyo Magreth msacky.Baadhi ya wadau wa Elimu wa elimu waipongeza Serekali. Mama Queen wa Manispaa ya Morogoro anasema naishukuru sana Serekali ya awamu ya tano kwa kutujali sisi wananchi wanyonge, kwa sasa tunapeleka watoto wetu Sekondari.Mtoto wangu amechaguliwa kujiunga na sekondari ya Kihonda Manispaa ya Morogoro, kutokana na wingi wa wanafunzi, kumekuwa na upungufu wa madarasm sisi wazazi tuko tayari kuchangia kiasi kidogo katika kufanikisha ujenzi huo, anaeleza mama Queen. Mjasiria mali fundi Cherehani Hashim Yahya wa masika Morogoro, anasema utoaji wa elimu bila malipo umesababisha wazazi wengi kupeleka watoto wao shule na kumfanya yeye afanye kazi usiku na mchana kuhudumia wateja wake.Tangu nimehamia hapa mwaka 2005 sijawahi kupata wateja wengi kama mwaka huu wanaokuja kuwashonea watoto wao sare za shule. Anafafanua Hashimu. Nimeamini kweli hi ni i Serikali ya hapa kazi tu. Mambo yanayotekelezwa na awamu ya tano na sisi wajasiriamali wadogo yanatuletea neema anashukuru na kupongeza serikali bwana Hashimu. Mwandishi wa makala haya ni mwalimu kitaaluma. Mawasiliano yake ni 0755985966  <topic>: KITAIFA 